Πάπια με μπάμιες στον φούρνο
«Πίτα, κότα τον Γενάρη και παπί τον Αλωνάρη». Αυτό το φαγητό, μεγαλειώδους νοστιμιάς, με 4 υλικά -πάπια, μπάμιες, ντομάτες, ελαιόλαδο- το επιβεβαιώνει και με το παραπάνω.
1 πάπια ολόκληρη (βρίσκουμε συνήθως κατεψυγμένες σε μεγάλα κρεοπωλεία και ντελί) , 1 κιλό μπάμιες, κατά προτίμηση φρέσκες και μικρού μεγέθους , περίπου 80 ml ξίδι, για να ραντίσουμε τις μπάμιες , 1 κιλό ώριμες ντομάτες, τριμμένες , 120 ml ελαιόλαδο + επιπλέον για το σοτάρισμα της μπάμιας , αλάτι, φρεσκοτριμμένο πιπέρι
Για να φτιάξουμε το παπί με μπάμιες στον φούρνο, ξεκινάμε καθαρίζοντας τις μπάμιες με ένα μαχαιράκι, κόβοντας κωνικά το κοτσανάκι τους και φροντίζοντας να μην κοπεί το σώμα τους, για να μη βγει το γλοιώδες εσωτερικό του.Τις πλένουμε και τις σκουπίζουμε πολύ καλά. Στο πλύσιμο τις νιώθουμε γλιτσερές, αλλά ακολουθεί τεχνική που τις επαναφέρει.Τις βάζουμε σε μεγάλο σουρωτήρι και τις ραντίζουμε με το ξίδι. Τις πασπαλίζουμε με λίγο αλάτι, τις ανακατεύουμε με τα χέρια και τις αφήνουμε κατά προτίμηση σε ηλιόλουστο σημείο για να στραγγίξουν, σκεπασμένες με τουλπάνι για να αποφύγουμε τα έντομα. Αν μένουμε σε πόλη με επιβαρυμένη ατμόσφαιρα, τις αφήνουμε για το ίδιο διάστημα εντός σπιτιού ή μέσα σε πολύ χλιαρό φούρνο. Τις αδειάζουμε σε καθαρές πετσέτες, χωρίς να τις ξεπλύνουμε. Σε ένα μεγάλο τηγάνι ζεσταίνουμε 0,5 εκ. ελαιόλαδο σε μέτρια προς δυνατή φωτιά και σοτάρουμε τις μπάμιες σε δόσεις για 4-5 λεπτά, μέχρι να ροδίσουν απαλά και να δούμε ότι συρρικνώνονται, σφίγγουν. Με τον τρόπο αυτό δεν βγάζουν τη γλιτσερή υφή τους. Τις στραγγίζουμε σε χαρτί κουζίνας και τις αφήνουμε κατά μέρος*.Αν υπάρχουν στο δέρμα της υπολείμματα από φτερά, τα αφαιρούμε με τσιμπιδάκι των φρυδιών ή περνάμε με γρήγορες κινήσεις τη φλόγα ενός αναπτήρα από πάνω τους, για να ζεματιστούν και να εξαφανιστούν. Πλένουμε καλά την πάπια μέσα κι έξω, τη σκουπίζουμε και την αλατοπιπερώνουμε μέσα κι έξω.Προθερμαίνουμε τον φούρνο στους 190°C. Βάζουμε την πάπια στο κέντρο ενός μεγάλου ταψιού και γύρω της απλώνουμε τις μπάμιες. Περιχύνουμε με τις τριμμένες ντομάτες και το λάδι και αλατοπιπερώνουμε.Κόβουμε κομμάτια αλουμινόχαρτο και καλύπτουμε τις μπάμιες, ώστε να μην αρπάξουν στο ψήσιμο. Με ένα κομματάκι καλύπτουμε και τη ράχη της πάπιας, που καίγεται πιο εύκολα.Φουρνίζουμε και ψήνουμε για 1 ώρα σε ένα από τα χαμηλά προς μεσαία ράφια του φούρνου. Συνήθως δεν χρειάζεται να προσθέσουμε νερό, καθώς η ντομάτα είναι άφθονη και η πάπια θα βγάλει μέρος του λίπους της. Αν όμως δούμε ότι στεγνώνει η σάλτσα, μπορούμε να προσθέσουμε 1 φλιτζ. τσαγιού νερό ζεστό.Αφαιρούμε τα αλουμινόχαρτα και συνεχίζουμε το ψήσιμο για άλλα 20 λεπτά, μέχρι να ροδίσουν ωραία οι μπάμιες και να μελώσει η σάλτσα. Ανακατεύουμε τις μπάμιες μια-δυο φορές όσο ψήνονται ξεσκέπαστες, για να ροδίσουν ομοιόμορφα.Ξεφουρνίζουμε και αφήνουμε το φαγητό κατά μέρος για 10-15 λεπτά να ξεκουραστεί, προτού σερβίρουμε.
Μπάμιες,Πάπια